
ABSTRACT 


The origin and development of adventitious and lateral roots and the structure of con- 
tractile roots in some species of the Liliaceae are discussed briefly. 

The first adventitious root develops from the hypocotyl of the germinating seed, close 
to the vascular tissues of the hypocotyl. Before the adventitious root emerges from the 
hypocotyl an apical meristem, rootcap and vascular tissues differentiate. 

Lateral roots arise some distance from the apical meristem of the parent root in the 
pericycle. The endodermis of the parent root plays no part in the organization of the lateral 
root primordium. During growth of the young lateral root through the cortex of the parent 
root, the apical meristem, rootcap, protoderm, ground meristem and procambium are 
blocked out. 

Contraction occurs mostly in adventitious roots and rarely in the radicle of seedlings. 
It is usually limited to the proximal end of the root. The surface in this region becomes 
markedly wrinkled. 

Contractile roots (or parts thereof) display certain histological modifications. Cells, 
while contracting longitudinally, expand laterally. In some species the contractile root may 
become a storage organ. 


INLEIDING 
Oor die ontstaan en ontwikkeling van by- en sywortels en die bou van 
trekwortels by die Liliaceae is nog min navorsing gedoen. 


* Deel van `n verkorte weergawe van `n proefskrif goedgekeur vir die graad van Doktor 
in die Natuurwetenskappe aan die Universiteit van Stellenbosch, September 1965. 
+ Aanvaar vir publikasie 22 April 1968. 

Die beskikbare literatuur (Rimbach, 1899 en 1929, Arber, 1925 en von 
Guttenberg, 1940 en 1960) verskaf hoofsaaklik net gegewens oor die algemene 
trekwortelanatomie en weinig of niks oor die bou en ontwikkeling van by- en 
sywortels nie. 


Die huidige ondersoek is `n poging om die leemtes in hierdie verband aan 
te vul. 


MATERIAAL EN METODES 
Sien Pienaar AE a, DE 38—39 en b, p. 92—93). 

0.05 mm 


Fig. 1. Agapanthus pendulus. Mediane lengtesnee van die hipokotiel met stingel-, blaar- en 

bywortelprimordia: am, apikale meristeem van die byworteltjie; b, bywortelprimordium; 

bp, blaarprimordium; bw, byworteltjie; kw, deel van kiemwortel; sp, stingelprimordium; 
vb, vaatweefsel. 

ONDERSOEK 
A. Bywortels 


Die ondersoek is gedoen by Agapanthus pendulus (L. Bol.) Leighton (fig. 1). 

Die term bywortel word gebruik vir die wortels wat nie ontstaan uit die 
wortelpool van die embrio nie (vgl. adventiewe wortels in Eames & Mac- 
Daniels, 1947, p. 289 en Esau, 1953, p. 472). 

By monokotiele sterf die eerste wortel, wat ontwikkel uit die wortelmeristeem 


Fig. 2. Eucomis nana. Radiale lengtesnee van `n sywortelprimordium: en, endodermis van 
die moederwortel; pe, periklinale verdelings van die perisikel om die sywortelprimordium 
te vorm; px, protoxileemvat en sk, skors van die moederwortel. 

van die embrio, vroeg af. Die wortelstelsel van die volwasse plant bestaan ge- 
volglik uit wortels wat ontwikkel uit die as, bokant die plek van oorsprong 
van die kiemwortel. Hierdie bywortelstelsel mag ryklik vertak wees. 

By Agapanthus pendulus is waargeneem dat die eerste bywortels uit die 
hipokotiel van die kiemplantjie ontwikkel. Die bywortelprimordium is endogeen 
en naby die ontwikkelende vaatweefsel van die hipokotiel geleë. Dit is nie dui- 
delik of die selle, wat oorsprong gee aan die primordium, derivate van die 
interfassikulêre parenchiem is nie. 

Die algemene organisasie van die apikale meristeem, die wortelmussie, 
protoderm, grondweefsel en prokambium kon waargeneem word nog voordat 
die byworteltjie op die oppervlakte verskyn. Die vaatweefsel van die byworteltjie 
sluit aan by dié van die hipokotiel deur die vorming van onreëlmatige tracheied- 
weefsel. 

Die manier waarop die bywortel deur die oppervlakkige weefsels van die 
hipokotiel en die kiemwortel groei, is nie duidelik nie. 


Fig. 3. Ornithogalum hispidum. Mediane lengtesnee van `n ontwikkelende sywortel: am, 
apikale meristeem; m, wortelmussie; pe, perisikel van die moederwortel waarin periklinale 
verdelings plaasgevind Het Dk! prokambium, en pr, protoderm van die syworteltjie. 

Fig. 4. Bulbinella robusta. Mediane lengtesnee van `n jong syworteltjie: am, apikale meri- 
steem; m, wortelmussie; pk, prokambium; pr, protoderm; s, sentrale silinder van die 
moederwortel. 


B. Sywortels 
Die volgende soorte is ondersoek: 
Bulbine asphodeloides R. & S. 
Bulbinella robusta Kunth 
Eucomis nana Ait. 
Ornithogalum hispidum Hornem. 

Sywortels ontwikkel endogeen uit die bywortels eers nadat die primére 
weefsels volkome gedifferensieer is, m.a.w. uit die volwasse bywortels en sowat 
1 cm agter die apikale meristeem. Kiemwortels met sywortels is nie waarge- 
neem nie. 

Die sywortelprimordium ontstaan as gevolg van die aktiwiteit van die 
perisikel in die moederwortel. `n Groepie perisikelselle begin om periklinaal en 
antiklinaal te verdeel (Eucomis nana, fig. 2). Die sywortelprimordium dring deur 
die skors as gevolg van gedurige groei. Die binneskors van die moederwortel 
neem nie deel aan die vorming van die sywortelprimordium nie. Voordat die 
syworteltjie aan die oppervlakte van die moederwortel verskyn, is die apikale 

meristeem, die prokambium, protoderm en die wortelmussie reeds afgebaken 
(Ornithogalum hispidum, fig. 3 en Bulbinella robusta, fig. 4). Die struktuur van 
die apikale meristeem stem ooreen met dié van die volwasse wortel (vgl. 
Pienaar, 1968 a, p. 37—60). 

Alhoewel bande van Caspary aanwesig is in die endodermisselle van die 
moederwortel van Eucomis nana, wou dit voorkom of die endodermis een keer 
periklinaal verdeel het naby die aanleg van die sywortelprimordium. Bande van 
Caspary kon waargeneem word in die radiale wande van twee aangrensende 
sellae. Volgens Esau (1953, p. 499) verdeel die endodermis gewoonlik nie wanneer 
bande van Caspary reeds ontwikkel het en sommige van die xileemelemente 
volwasse is nie. 

In `n dwarssnee, bv. by Bulbine asphodeloides, is waargeneem dat die sywortel- 
primordium aangelé word hoofsaaklik voor ’n xileempool. Dit is kenmerkend 
van `n wortel wat poliarg is en daarom ook by die wortels van die Liliaceae. 

Die vaatsisteme van die moeder- en die sywortel word verbind deur `n groep 

Fig. 5. Eucomis nana. Lengtesnee van die moederwortel met ’n ontwikkelende sywortel: am, 

apikale meristeem; en, endodermis van die moederwortel; m, wortelmussie; pe, perisikel 

van die moederwortel waarin periklinale delings plaasgevind het; sk, skors van die moeder- 

wortel; x, xileem van die moederwortel; w, sywortel wat reeds by die moederwortel uit- 
getree het. 

tussenselle (derivate van die perisikel) wat later ontwikkel in xileem- en floëem- 
selle (vgl. Eucomis nana, fig. 5). Dit wou voorkom of die differensiasie van die 
vaatweefsel in die jong stadium van ontwikkeling, eerste plaasvind naby die 
sywortelbasis, d.w.s. in aansluiting met die vaatweefsel van die moederwortel. 
Dit word opgevolg deur vaatweefseldifferensiasie proksimaal van die apikale 
meristeem in die sywortel. Gewoonlik sluit die twee vaatweefsels bymekaar aan 
voordat die sywortel op die oppervlakte van die moederwortel verskyn. Dit 
hang af van die deursneedikte van die moederwortel en veral dié van die skors- 
gedeelte. Hoe dikker die wortel, hoe groter is die moontlikheid dat hierdie 
differensiasie van die aansluitingsweefsel in die syworteltjie voltooi sal wees 
ten tye van die verskyning daarvan op die oppervlakte van die moederwortel. 


C. Trekwortels 

`n Studie van trekwortels en of trekworteldele is in die huidige ondersoek 
gemaak by: 

Dipidax triguetra (L.f.) Baker 
Pseudogaltonia clavata Phillips 
Haworthia truncata Schönl. 
Agapanthus campanulatus Leighton 

Daar is veral gebruik gemaak van die wortels van jong kiemplantjies. 
Dit is hoofsaaklik die bywortels wat hierdie spesiale inkrimpingstreek vertoon 
aangesien die kiemworteltjie baie vroeg afsterf. Dit is tog waargeneem by 
sommige kiemwortels, bv. by Dipidax triguetra. 

Die trekwortel is meesal `n bywortel wat in sy geheel of in `n spesiale deel 
daarvan, sekere histologiese afwykings vertoon. Gewoonlik is hierdie afwykings 
beperk tot ongeveer die eerste cm vanaf die wortelbasis. Uitwendig kan die deel 
taamlik maklik uitgeken word. Dit is geriffel en aansienlik dikker as die res 
van die wortel. Geen sywortels kom in hierdie streek voor nie. 


HISTOLOGIESE AFWYKINGS IN DIE TREKWORTELDEEL 


Oor die algemeen kom dit voor of die wortel in die trekworteldeel min 
gedifferensieer het. Die xileemselle is minder verdik en verhout en bestaan 
hoofsaaklik uit ring- en spiraalvate. Dit is dus moontlik vir hierdie selle om te 
kan krimp as sekere kragte daarop inwerk. Geen ander verhoute selle is in die 
jong trekworteldeel waargeneem nie. Waar die trekwortel meerjarig is en ge- 
volglik sy funksie as inkrimpingsorgaan mettertyd verloor, differensieer dieselfde 
weefsels as in enige normale meerjarige wortel van dieselfde plant. 

`n Kenmerkende eienskap van die trekworteldeel is die groot skorsselle, 
veral die selle van die middelskors. Hierdie weefsel lyk sponsagtig, veral in 'n 

Fig. 6. Pseudogaltonia clavata. Dwarssnee van `n gedeelte van `n trekwortel: sk, skors; st, 
stele. Die deursnee van die stele is baie klein in vergelyking met dié van die skors. 


dwarssnee, bv. by Pseudogaltonia clavata (fig. 6). Die selle is eintlik abnormaal 
groot en struktureel dus, wat vorm betref, maklik veranderbaar. Die skors is in 
deursnee ook baie groter as die deursnee van die stele — groter as by die normale 
wortel. 

In die dwarssnee van die wortel van Pseudogaltonia clavata (fig. 6), kom dit 
voor of die inkrimping van die wortel beperk is tot die binneskorsselle. Die 
buiteskorsselle is inmekaar gedruk en besig om te vergaan. 

As gevolg van die lengte-inkrimping van die skorsselle neem hulle radiaal 
toe in breedte, terwyl die xileemvate begin om kronkelings te vertoon, bv. by 
Pseudogaltonia clavata (fig. 7). In al die wortels wat in hierdie studie ondersoek 
is, is daar nie `n geval waargeneem waar die vaatsisteem, as gevolg van die 
abnormale inkrimping, gebreek is nie. 

By sommige soorte staan die inkrimping waarskynlik in verband met die 
ontwikkeling van die wortel as stoororgaan, bv. by Haworthia truncata. Tal- 
ryke styselkorrels kon in die skors van hierdie wortels waargeneem word. 
Die oorspronklike trekworteldeel (sowat 1 cm lank) word tot 5 cm lank en lcm 
in deursnee. Die res van die wortel, nader na die punt toe, is sowat 2—3 mm 

in deursnee. Die toename in dikte van die stoorwortel is waarskynlik die ge- 
volg van seldeling en selvergroting in die parenchimatiese grondweefsel, veral 
van die skors (vgl. Tomlinson, 1961, p. 20, in verband met ’n soortgelyke toe- 
name in dikte by die stingels van die Palmae). By Haworthia truncata vertoon 
dwarssneë van die stoorgedeelte van die wortel en die normale deel van die 
volwasse wortel, die volgende strukturele kenmerke: 


Periderm 

`n Kurkmantel, sowat ses sellae breed, kom aan die buitekant van beide die 
stoorgedeelte en die normale deel van die wortel voor. Die kurkkambium 
differensieer min of meer uit die buitenste laag skorsselle. Die epidermis is 
afwesig. 


Skors 
Dit is deurgaans parenchimaties en aansienlik breër in die stoorgedeelte as 
in die normale deel van die wortel (vgl. Rimbach, 1899). In die stoorgedeelte 

Fig. 7. Pseudogaltonia clavata. Mediane lengtesnee van die trekworteldeel in `n bywortel 
naby aan die bolbasis: b, bolbasis; k, kronkeling van die xileemelemente; sk, skors; st, 
stele van die trekworteldeel. 

Fig. 8. Agapanthus campanulatus. Lengtesnee van die skorsgedeelte van `n trekwortel: en, 
endodermis; sk, binneskors. Let op die geriffelde voorkoms van die lengtewande van die 
skorsselle en die buitewande van die endodermisselle. 


is die selle meesal baie groot en het plek-plek ineengestort. Die selle besit `n 
protoplasmatiese inhoud wat in die stoorgedeelte meer korrelagtig is as in die 
normale deel van die wortel. Talryke styselkorrels kom voor in die stoorselle. Die 
endodermis is in beide gevalle eenlagig en die selwande effens verdik. Bande van 
Caspary is waargeneem in die radiale wande. 


Sentrale silinder 

In die stoorgedeelte is daar meer xileemgroepe as in die normale deel van die 
wortel (sowat 22 teenoor 12). Die aantal floéemgroepe stem ooreen met die 
aantal xileemgroepe. Die stoorgedeelte besit enkele verhoute parenchiemselle 
tussen die metaxileemvate en die groot murggedeelte. By die normale worteldeel 
is die verhoute parenchiemselle `n paar lae breed en vorm `n aaneenlopende 
mantel tussen die metaxileemvate en die klein murggedeelte. 

Die besondere bou van die lengtewande van die binneskorsselle van 
Agapanthus campanulatus (fig. 8) verdien spesiale aandag. Die lengtewande is 
effens verdik, verhout en geriffel. Waarskynlik het hierdie selle klaar gekrimp. 


`n Anatomiese en Ontogenetiese Studie van die Wortels van S.A. Liliaceae: 213 
IV. Die Ontstaan en Ontwikkeling van By- en Sywortels en die Bou van 
Trek wortels 


Selfs die buitewande van die endodermisselle vertoon hierdie eienaardige 
riffels. Hierdie selle kom soms ook voor in dié dele van die wortel wat eintlik 
buite die trekwortelgedeelte geleë is. 

Dit is duidelik dat die strukturele kenmerke van die weefsels in die trek- 
wortel hulleself leen tot inkrimping. Die manier waarop die inkrimping plaas- 
vind is nie duidelik nie. 


OPSOMMING EN BESPREKING 
Bywortels 
Die eerste bywortelprimordium ontstaan endogeen aan die basis van die 
hipokotiel en in die onmiddellike nabyheid van die vaatweefsel daarvan. Die 
struktuur van die apikale meristeem van die byworteltjie en die differensiasie 
in wortelmussie, protoderm, grondmeristeem en prokambium is waargeneem 
nadat dit sowat 1 mm uitgegroei het uit die hipokotiel. 


Sywortels 

Sywortels ontwikkel uit die volwasse dele van die bywortels (hier moeder- 
wortels genoem). 

Die sywortelprimordium ontstaan endogeen as gevolg van periklinale en 
antiklinale verdelings van groepies perisikelselle in die moederwortel. Die 
endodermis en die res van die skors van die moederwortel neem nie deel aan 
die vorming van die sywortel nie. 

Die apikale meristeem van die sywortel differensieer in die wortelmussie, 
protoderm, grondmeristeem en prokambium voordat dit op die oppervlakte 
van die moederwortel verskyn. Die differensiasie van die vaatweefsel geskied 
eerste in die aansluitingsweefsel, d.w.s. in die derivate van die perisikel in die 
moederwortel. Dit word dan gevolg deur differensiasie in die rigting van die 
syworteltjie. 

Die manier waarop die sywortel deur die weefsels van die moederwortel 
dring, is nie duidelik nie. Volgens von Guttenberg (1940) is die deurdringing 
altyd meganies van aard. 


Trek wortels 
Struktureel is die trekwortelgedeelte eenvoudig deurdat: die xileemelemente 
net uit ring- en spiraalvate bestaan; die stele, in verhouding tot die skors, klein 
is; die skorsselle baie groot en plek-plek ineengestort is; slegs enkele verhoute 
parenchiemselle aanwesig is en sywortels nie in hierdie streek voorkom nie. 
Die bou van al die selle is sodanig dat vertikale inkrimping daarvan moontlik 
is. 

Alhoewel die xileemelemente kronkels vertoon, is hulle nooit gebreek nie. 
As gevolg van die inkrimping het die wortel uitwendig `n geriffelde voorkoms. 

By sommige soorte, bv. by Haworthia truncata, kan die trekworteldele van 
blywende wortels toeneem in dikte. Dit is waarskynlik die gevolg van aan- 
houdende seldelings in die murg- en veral in die skorsgedeeltes, wat `n toe- 
name in die aantal sellae in hierdie streke veroorsaak. Sulke streke dien moontlik 
ook vir die stoor van voedsel. 

